### NN 146/2023 (8.12.2023.), Odluka o lokalnim porezima Općine Postira

Općina Postira

2048

Na temelju članka 20. stavka 1. Zakona o lokalnim porezima (»Narodne novine« broj 115/16, 101/17, 114/22, 114/23) i članka 32. Statuta Općine Postira (Službeni glasnik Općine Postira 3/13, 6/13, 5/20, 5/21) Općinsko vijeće Općine Postira na 18. sjednici održanoj 23. studenoga 2023. godine donosi

ODLUKU

O LOKALNIM POREZIMA OPĆINE POSTIRA

I. OPĆA ODREDBA

Članak 1.

Ovom Odlukom o lokalnim porezima (nastavno: Odluka) utvrđuju se:

• vrste lokalnih poreza Općine Postira,

• visina stope poreza na potrošnju,

• visina poreza na kuće za odmor izrađena u eur/m²

• prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

II. VRSTE POREZA

Članak 2.

Općini Postira pripadaju sljedeći porezi:

• Porez na potrošnju,

• Porez na kuće za odmor.

Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Postira.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Općine Postira.

Osnovica za obračun poreza na potrošnju je prodajna cijena pića (bez poreza na dodanu vrijednost).

Članak 5.

Porez na potrošnju plaća se po stopi od 3 % od utvrđene osnovice u korist Proračuna Općine Postira.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu.

Porez na kuće za odmor

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Postira.

Kućom za odmor smatra se svaka zgrada ili dio zgrade (stan) koji se koristi povremeno ili sezonski.

Kućom za odmor smatra se i svaka zgrada ili dio zgrade koristi povremeno ili sezonski a koji se i koristi za iznajmljivanje, samim time plaćanje paušalnog poreza na dohodak po osnovi iznajmljivanja i smještaja u turizmu ne isključuje plaćanje poreza na kuću za odmor.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja, prirodnih nepogoda (poplava, požar, potres i sl.) te starosti i trošnosti.

Porez na kuće na odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Porez na kuće za odmor plaća se u iznosu od 4,00 eura po četvornom metru korisne površine u korist proračuna Općine Postira.

Članak 8.

Obveznik poreza na kuće za odmor mora nadležnom poreznom tijelu dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku.

Podatke iz stavka 1. ovoga članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

III. PRIJENOS OVLASTI I NADLEŽNA POREZNA TIJELA

Članak 9.

Poslovi u vezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza propisanih ovom Odlukom.

IV. PRIJELAZNE I ZAVRŠNE ODREDBE

Članak 10.

U pogledu zastare prava na utvrđivanje i naplatu prihoda od lokalnih poreza primjenjuje se odredbe Općeg poreznog zakona.

Postupak naplate prihoda od lokalnih poreza provodi se sukladno odredbama Općeg poreznog zakona i Ovršnog zakona.

Članak 11.

Ova Odluka stupa na snagu 1. siječnja 2024. godine.

Članak 12.

Sve što nije definirano ovom Odlukom regulirat će se Zakon o lokalnim porezima.

Članak 13.

Ova Odluka objavit će se u »Narodnim novinama« i u Službenom glasniku Općine Postira.

Članak 14.

Stupanjem na snagu ove Odluke, prestaje važiti Odluka o lokalnim porezima Općine Postira (Službeni glasnik Općine Postira 9/17).

Klasa: 024-01/23-01/41

Urbroj: 2181-40-01-23-1

Postira, 23. studenoga 2023.

Predsjednik
 Općinskog vijeća
 Toni Glavinić, v. r.